*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 11ης Δεκεμβρίου 1987

σχετικά με το πολυετές πρόγραμμα προσανατολισμού της υδατοκαλλιέργειας και της διευθέτησης των προστατευομένων θαλασσίων ζωνών (1987-1991) που υπέβαλε η Ισπανία στο πλαίσιο του κανονισμού (ΕΟΚ) αριθ. 4028/86 του Συμβουλίου

(Το κείμενο στην ισπανική γλώσσα είναι το μόνο αυθεντικό)

(88/9/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με τις κοινοτικές ενέργειες για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (1), και ιδίως το άρθρο 4,

Εκτιμώντας:

ότι η ισπανική κυβέρνηση διαβίβασε στην Επιτροπή, στις 29 Απριλίου 1987, πολυετές πρόγραμμα προσανατολισμού της υδατοκαλλιέργειας και της διευθέτησης των προστατευόμενων θαλασσίων ζωνών, το οποίο καλείται στο εξής «πρόγραμμα»· ότι ανακοίνωσε, στις 18 Σεπτεμβρίου 1987, τα τελευταία συμπληρωματικά στοιχεία σχετικά με το πρόγραμμα αυτό·

ότι το πρόγραμμα αποσκοπεί σε μια αύξηση περίπου 35 % της παραγωγής της υδατοκαλλιέργειας, τόσο σε θαλάσσια όσο και σε γλυκά ύδατα, καθώς και στη διευθέτηση των προστατευόμενων θαλασσίων ζωνών· ότι αυτή η αύξηση θα έπρεπε κυρίως να επιτρέπει μια διαφοροποίηση του τομέα εκτός από την παραδοσιακή οστρακοκαλλιέργεια· ότι για την υλοποιήση του προγράμματος αυτού κρίνονται απαραίτητες επενδύσεις της τάξης των 200 εκατομμυρίων ECU·

ότι, λαμβανομένης υπόψη της προβλεπόμενης εξέλιξης των αλιευτικών πόρων, της αγοράς προϊόντων της αλιείας και της υδατοκαλλιέργειας, των μέτρων που λαμβάνονται στο πλαίσιο της κοινής αλιευτικής πολιτικής καθώς και των κατευθυντηρίων γραμμών της πολιτικής αυτής, το πρόγραμμα πληροί τους όρους που καθορίζονται στο άρθρο 2 του κανονισμού (ΕΟΚ) αριθ. 4028/86 και μπορεί να αποτελέσει το πλαίσιο των κοινοτικών και εθνικών χρηματοδοτικών παρεμβάσεων στο σχετικό τομέα·

ότι εντούτοις, η πλήρης υλοποίηση των στόχων του προγράμματος θα μπορούσε να αντιμετωπίσει δυσκολίες σύμφυτες προς την ανάπτυξη νέων παραγωγών και δυσκολίες τακτικού ανεφοδιασμού των εκτροφών σε νεαρά υποκείμενα ιχθύων·

ότι ο τομέας της υδατοκαλλιέργειας αναπτύσσεται σε εμπορικό περιβάλλον που χαρακτηρίζεται από ανάπτυξη του διεθνούς ανταγωνισμού·

ότι η εξέλιξη της αγοράς των σολωμοειδών θα μπορούσε να οδηγήσει στην υποχρέωση μεταβολής των στόχων που καθορίζονται για την παραγωγή σολωμού και πέστροφας·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Δομών της Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται με τους όρους της παρούσας απόφασης, το πολυετές πρόγραμμα προσανατολισμού της υδατοκαλλιέργειας και της διευθέτησης των προστατευόμενων θαλασσίων ζωνών (1987-1991) που διαβίβασε η ισπανική κυβέρνηση στις 29 Απριλίου 1987, όπως συμπληρώθηκε τελευταία στις 18 Σεπτεμβρίου 1987.

Άρθρο 2

1. Κατά την εφαρμογή του προγράμματος θα πρέπει να δοθεί ιδιαίτερη προσοχή στις τεχνικές και υγειονομικές συνθήκες των εκτροφών.

2. Κατά την εφαρμογή του προγράμματος θα πρέπει να δοθεί προτεραιότητα στην παραγωγή νεαρών υποκειμένων ιχθύων σε σχέση με τις προβλεπόμενες επενδύσεις εκτροφής.

3. Οι στόχοι του προγράμματος που αφορούν την παραγωγή σολωμού και πέστροφας θα πρέπει να αναθεωρηθούν στην περίπτωση που θα προκύψουν σημαντικές μεταβολές στην αγορά των σολωμοειδών.

Άρθρο 3

Η παρούσα απόφαση δεν προδικάζει ενδεχόμενες κοινοτικές χρηματοδοτικές συνδρομές για μεμονωμένα σχέδια επενδύσεων.

Άρθρο 4

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 11 Δεκεμβρίου 1987.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 376 της 31. 12. 1986, σ. 7.